बुशरा के हमेशा बुर्के में रहने की वजह यह थी कि वह अपने पति के अलावा अन्य किसी पुरुष से चेहरा खुला रखकर नहीं मिलती थीं। उन्होंने घर के बाहर कभी काम भी नहीं किया। 39 साल की बुशरा पांच बच्चों की मां हैं। वह 2015 में जब इमरान से मिली थीं तब तक उनका अपने पहले पति खवार फरीद मानेका से रिश्ता बरकरार था। खवार एक वरिष्ठ सीमाशुल्क अधिकारी थे। इमरान की पहली शादी ब्रिटेन की जेमिमा गोल्डस्मिथ से हुई थी, जो नौ साल बाद 2004 में टूट गई। इसके कुछ ही समय बाद इमरान ने बीबीसी की प्रस्तोता रेहम खान से शादी की। रेहम भी ब्रिटेन की थीं। यह दूसरा रिश्ता भी सिर्फ 10 माह तक चला और 2015 में समाप्त हो गया। रेहम ने हाल में अपनी आत्मकथा में इमरान को नशे का सेवन करने वाला और व्यभिचारी बताया था। उन्होंने आरोप लगाया था कि इमरान पांच अवैध संतानों के पिता हैं, जिनमें से कुछ भारत में हैं। रेहम के इन आरोपों के संबंध में इमरान ने कहा, अमूमन मैं रेहम के बारे में कुछ नहीं कहता, लेकिन मैं यह कहूंगा कि मैंने अपनी जिंदगी में कई गलतियां की हैं, लेकिन मेरी दूसरी शादी सबसे बड़ी गलती थी। 65 वर्षीय इमरान ने कहा, समय के साथ संबंधों के प्रति मेरा दृष्टिकोण बदल चुका है। किसी शख्स के चेहरे-मोहरे से ज्यादा अहम उसका चरित्र और बुद्धि होती है।